བོད་ནང་འགྲོ་བ་མིའི་ཐོབ་ཐང་ཡོངས་ཁྱབ་གསལ་བསྒྲགས་ཁྲིམས་འགལ་ཡིག་ཆར་བརྩིས་ནས་ལོ་སུམ་ཅུ་འཁོར་ལ་ཉེ་བ་དང་།མུ་མཐུད་བོད་མི་རྣམས་ལ་བཙན་གནོན་དང་འགྲོ་བ་མིའི་ཐོབ་ཐང་མེད་པའི་གནས་སུ་གྱར་ཡོད།དེ་ལྟར་ནའང་རྒྱ་ནག་གཞུང་གིས་འཆར་གཞི་ལྡན་པའི་སྒོ་ནས་རྒྱལ་སྤྱིའི་འགྲོ་བ་མིའི་ཐོབ་ཐང་ལ་ལོག་འགྲེལ་བྱེད་པ་དང་།རྒྱལ་སྤྱིའི་འགྲོ་བ་མིའི་ཐོབ་ཐང་གི་ཆིངས་ཡིག་ཁག་ལ་ངོས་ལེན་གྱི་མིང་རྟགས་འགོད་པ།འགྲོ་བ་མིའི་ཐོབ་ཐང་ལྷན་ཚོགས་ཀྱི་ཚོགས་མིར་ཞུགས་པ།མཉམ་འབྲེལ་རྒྱལ་ཚོགས་འགྲོ་བ་མིའི་ཐོབ་ཐང་སྲུང་སྐྱོབ་སྡེ་ཚན་དུ་མཉམ་ཞུགས་བྱེད་པ་སོགས་ཀྱི་རྣམ་འགྱུར་བསྟན་ནས་རྒྱལ་སྤྱིའི་སྤྱི་ཚོགས་མགོ་རྨོངས་བར་བྱེད་ཀྱི་ཡོད།གང་ལྟར་རྒྱ་ནག་གཞུང་གིས་འགྲོ་བ་མིའི་ཐོབ་ཐང་གི་རྩ་དོན་ཁག་ལ་བསྟུན་ཐབས་བྱེད་པའི་རྣམ་པ་ཇི་ཙམ་བསྟན་ཡང་དོན་དངོས་སུ་རྒྱ་ནག་གཞུང་གིས་འགྲོ་བ་མིའི་ཐོབ་ཐང་གི་བསམ་བློ་ནི་ཉེན་ཁ་ཅན་ཞིག་ལ་ངོས་འཛིན་བྱེད་ཀྱི་ཡོད།རྒྱ་ནག་གཞུང་གི་ངོས་ནས་བཤད་ན་འགྲོ་བ་མིའི་ཐོབ་ཐང་ནི་འགྲོ་བ་མི་ཚང་མར་ལྷན་སྐྱེས་སུ་ཡོད་པ་ཞིག་མིན་པར་དེ་སྲིད་གཞུང་ཞིག་གིས་མར་གནང་དགོས་པ་ལྟ་བུ་ཞིག་ལ་ངོས་འཛིན་བྱེད་ཀྱི་ཡོད།འདི་ལྟ་བུའི་ངོས་འཛིན་ལོག་པ་དེས་ཀུན་གྱིས་ངོས་འཛིན་བྱེད་པའི་འགྲོ་བ་མིའི་ཐོབ་ཐང་དེ་རྒྱ་ནག་གཞུང་ངོས་ནས་དམིགས་བསལ་ཞིག་ལ་བགྲང་དགོས་པར་གྱུར་ཡོད།དེ་ལྟ་བུའི་དམིགས་བསལ་དེ་ལ་བརྟེན་ནས་ཡོངས་གྲགས་ཀྱིས་ངོས་ལེན་ཡོད་པའི་ལྟ་ཚུལ་རྣམས་ལ་ཀྲུང་གོའི་ཁྱད་ཆོས་ལྡན་པའི་ཟེར་བའི་ཁྱད་ཚིག་དེ་སྦྱོར་དགོས་པ་ཆགས་ཀྱི་ཡོད།